এক ঝাঁক তরুণ। কেউ পড়ে বিশ্ববিদ্যালয়ে, কেউ কলেজে। সবার চোখে মুখে সুন্দর সমাজ গড়ার স্বপ্ন। সুন্দর সমাজ বিনির্মাণের লক্ষ্যে তাঁরা প্রতিনিয়ত ছুটছেন শিক্ষার উন্নয়ন, সৃজনশীল প্রতিভাকে বিকশিত করা, বঞ্চিত মানুষের পাশে দাঁড়ানোর কাজে। কখনো উপদেষ্টাদের, কখনো নিজেদের পকেটের অর্থ ব্যয় করে জনকল্যাণমূলক কাজ করে ইতিমধ্যে বেশ পরিচিতি অর্জন করেছে রাউজানের সৃজনশীল সংগঠন ‘সেন্ট্রাল বয়েজ অব রাউজান’। শিক্ষা ও সমাজের বঞ্চিত নারী-পুরুষ এবং পথশিশুদের নানাভাবে সহযোগিতায় এগিয়ে এসে গত তিন বছর ধরে প্রশংসা কুড়িয়ে আসছে এ সংগঠন। তাঁদের ‘সুন্দরের’ হাত ধরে চলা এ সংগঠনের নানা কার্যক্রমের এখন ব্যপ্তি ছড়িয়েছে রাউজান ছাড়িয়ে নগর ও পার্শ্ববর্তী উপজেলাগুলোতেও।